সত্তরের দশকের প্রথমদিকে সে সময়কার যুক্তরাষ্ট্রের দ্বিতীয় শ্রেষ্ঠ ইঞ্জিনিয়ারিং স্কুল ইউনিভার্সিটি অব ইলিনয়ে পড়তে গেলে এ বিশাল হৃদয়ের বাঙালির সঙ্গে আমার পরিচয় হয়। তিনিও আমার মতো ফরিদপুরের অধিবাসী ছিলেন বিধায় আমাকে তিনি একটু বেশি আদর করতেন। ঘটনাক্রমে ড. এফ আর খানের পর আমি প্রথম বাঙালি হিসেবে ওই বিশ্ববিদ্যালয়ের ইঞ্জিনিয়ারিং স্কুল থেকে ডক্টরেট লাভ করি। আমারও নামের শেষে খান থাকাতে ইঞ্জিনিয়ারং স্কুলের অনেক পুরনো অধ্যাপক জানতে চাইতেন আমরা একই পরিবার থেকে এসেছি কি না। সে সময়ে তিনি Tall Building Design নামে একটা কোর্স পড়াতেন। আমাদের ক্যাম্পাস থেকে আশি মাইল দূরে স্প্রিংফিল্ড শহরে ওই বিশ্ববিদ্যালয়ের আর একটি ক্যাম্পাসে। আমি সিভিল ইঞ্জিনিয়ারিংএর ছাত্র না হয়েও ওই বিভাগে অধ্যয়নরত আমার ভারতীয় রুমমেটের সঙ্গে কোর্সটি এটেন্ড করতাম।